CELEX: 32008R1055
Language: lt
Date: 2008-10-27 00:00:00
Title: 2008 m. spalio 27 d. Komisijos reglamentas (EB) Nr. 1055/2008, kuriuo įgyvendinamos Europos Parlamento ir Tarybos reglamento (EB) Nr. 184/2005 nuostatos dėl mokėjimų balanso statistikos kokybės kriterijų ir kokybės ataskaitų

28.10.2008   
            
            
               LT
            
            
               Europos Sąjungos oficialusis leidinys
            
            
               L 283/3
            
         
      KOMISIJOS REGLAMENTAS (EB) Nr. 1055/2008
   2008 m. spalio 27 d.
   kuriuo įgyvendinamos Europos Parlamento ir Tarybos reglamento (EB) Nr. 184/2005 nuostatos dėl mokėjimų balanso statistikos kokybės kriterijų ir kokybės ataskaitų
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2005 m. sausio 12 d. Europos Parlamento ir Tarybos reglamentą (EB) Nr. 184/2005 dėl mokėjimų balanso, tarptautinės prekybos paslaugomis ir tiesioginių užsienio investicijų Bendrijos statistikos (1), ypač į jo 4 straipsnio 3 dalį,
   kadangi:
   
               (1)
            
            
               Reglamentu (EB) Nr. 184/2005 nustatomi bendri mokėjimų balanso, tarptautinės prekybos paslaugomis ir tiesioginių užsienio investicijų Bendrijos statistikos rengimo pagrindai.
            
         
               (2)
            
            
               Laikantis Reglamento (EB) Nr. 184/2005 4 straipsnio 3 dalies, būtina nustatyti bendruosius kokybės standartus ir kokybės ataskaitų turinį bei periodiškumą.
            
         
               (3)
            
            
               Šiame reglamente numatytos priemonės atitinka Reglamentu (EB) Nr. 184/2005 įsteigto Mokėjimų balanso komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   Valstybės narės kasmet teikia pagal priede nustatytas taisykles parengtas kokybės ataskaitas.
   2 straipsnis
   Valstybės narės kokybės ataskaitas teikia iki kiekvienų metų lapkričio 30 d.
   3 straipsnis
   Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
   
      Šis reglamentas yra privalomas visas ir tiesiogiai taikomas visose valstybėse narėse.
      Priimta Briuselyje, 2008 m. spalio 27 d.
      
         
            Komisijos vardu
         
         Joaquín ALMUNIA
         
         
            Komisijos narys
         
      
   
   
      (1)  OL L 35, 2005 2 8, p. 23.
   
      PRIEDAS
      1.   Įžanga
      Kokybės ataskaitoje pateikiami kokybiniai ir kiekybiniai kokybės rodikliai. Komisija (Eurostatas) pateikia kokybinius kiekvienos valstybės narės rodiklių rezultatus, apskaičiuotus pagal pateiktus duomenis. Valstybės narės juos išnagrinėja ir pateikia pastabas, remdamosi savo duomenų rinkimo metodika.
      2.   Tvarkaraštis
      
                  —
               
               
                  Iki kiekvienų metų spalio mėn. pabaigos Komisija (Eurostatas) valstybėms narėms pateikia kokybės ataskaitų dokumentų projektus, kuriuose iš anksto pateikiama dauguma kokybinių rodiklių ir kita Komisijos (Eurostato) turima informacija.
               
            
                  —
               
               
                  Iki kiekvienų metų lapkričio 30 d. valstybės narės Komisijai (Eurostatui) pateikia užbaigtas kokybės ataskaitas.
               
            3.   Kokybės kriterijai
      Tinkamais kokybės kriterijais buvo nustatyti: duomenų pateikimas laiku ir aprėptis, metodikos pagrįstumas, stabilumas, patikimumas, nuoseklumas ir tikslumas. Nors tikslumo kriterijus pagal prasmę yra svarbus, jis bus nagrinėjamas atskirai kaip papildomas kriterijus, nes yra susijęs su surinktų duomenų kokybe.
      3.1.   Komisijai (Eurostatui) perduodamų duomenų pateikimas laiku ir aprėptis
      Šis kriterijus susijęs su duomenų perdavimo terminų laikymusi ir duomenų prieinamumu pagal ataskaitinius laikotarpius bei geografinį, pozicinį ir veiklos suskirstymą.
      3.2.   Metodikos pagrįstumas
      Metodikos pagrįstumas susijęs su pripažintų tarptautinių standartų ir gairių laikymusi bei gerosios patirties taikymu.
      Šis kriterijus apims tam tikrą su metodika susijusių klausimų (skirtingų kiekvienais metais) skaičių, o didžiausias dėmesys bus skiriamas pripažintų tarptautinių standartų laikymuisi. Valstybės narės taip pat aprašys ataskaitiniu laikotarpiu įvykusius pagrindinius metodikos pokyčius ir jų poveikį duomenų kokybei.
      3.3.   Stabilumas
      Stabilumas – tai pradinės apskaičiuotos vertės artumas galutinei vertei.
      Tai apima peržiūrų aprėpties ir krypties nagrinėjimą bei tendencijų, nustatytų pagal pradinius ir galutinius įvertinius duomenis, atitiktį.
      3.4.   Patikimumas
      Patikimumas – tai nepaaiškinamų pasikeitimų nebuvimas.
      Valstybės narės įvertina savo vidaus kontrolės procedūras (privalumus ir trūkumus) ir aprašo tolesnius tobulinimo planus.
      3.5.   Nuoseklumas
      Pagal nuoseklumo kriterijų nagrinėjamas pateikto duomenų rinkinio nuoseklumas (vidinis nuoseklumas) ir derėjimas su kitais susijusiais panašaus pobūdžio duomenų rinkiniais (išorinis nuoseklumas).
      3.6.   Tikslumas
      Tikslumas – tai (galutinės) apskaičiuotos vertės artumas tikrajai populiacijos vertei.
      Pagal šį kriterijų pateikiama tam tikrais parametrais pagrįsta aprašomoji pagrindinių uždavinių, kuriais siekiama gerinti duomenų aprėptį, analizė. Šis kriterijus bus laikomas papildomu kokybės kriterijumi ir į jį nebus atsižvelgta atliekant bendrą kokybės vertinimą.